text:
Muri ino minsi, ikibazo cyo gucana inyuma (cheating) kirahangayikishije: haba mu bihugu byateye imbere cyangwa se mu bihugu bikiri mu nzira y’amajyambere. Iki kibazo ngo kiri mu bibazo by’ingutu byugarije isi kandi birahangayikishije. Aha rero ngo si abagabo bagira uruhare mu guca inyuma abagore babo gusa kuko ngo n’abagore basigaye baca inyuma abagabo babo, ahanini ari cyo kinaba intandaro y’ubutane (divorce) hagati y’abashakanye kuko ngo usanga muri iki gihe umubare w’abagore baca inyuma abagabo babo na wo ugenda uzamuka uko imyaka igenda yiyongera aho ubushakashatsi bwagaragaje ko ngo usanga umugore umwe muri batanu bubatse ingo aba aca inyuma uwo bashakanye.Urubuga rwa internet http://catchingmycheaterlover.com ruvuga ko niba uri umugabo, hari ibimenyetso bimwe namwe ushobora kumenyeraho cyangwa ushobora kwifashisha kugira ngo umenye niba umugore wawe aguca inyuma, bityo bikaba byagufasha kumenya uko wahangana n’icyo kibazo ndetse ukanareba niba wagira icyo ukora kugira ngo uramire urugo rwanyu rwe gusenyuka.
Dore bimwe mu bimenyetso ugomba kugenzura:
1. Guhindura imyambarire:
Ikizakwereka ko umugore wawe aguca inyuma ni uko uzabona yatangiye kwambara uburyo utari umenyereye, guhindura imyenda muburyo butunguranye, kandi ntanagire icyo abikubazaho kandi mbere wari umenyereye ko akubaza icyo yambara bitewe nibyo azi ukunda ariko noneho aha uzasanga ntacyo bikimubwiye kuko afite undi utari wowe ashaka ko amwitaho.Ngo nubona byatangiye kumera gutya urarye uri menge.
2. Uburyo yagufataga (yakwitagaho) burahinduka
Iki ngo ni ikimenyetso gikomeye kuko ngo uburyo umugore yita ku mugabo we ni byo byerekana icyo ari cyo imbere ye n’agaciro afite kuri we; rero ngo niba yari asanzwe agushyuhiriza amazi yo koga, yicuraga akaguhamagara, mwaba mutiriranywe akaguhamagara kenshi kuri telephone kandi waza akakwakirana ubwuzu, niba yateguraga amafunguro akurikije ibyo ukunda n’ibindi hanyuma ukabona ntakibikora kandi ubona nta mpamvu igaragara yabiteye, menya ko umugore wawe umusangiye n’undi, ikaba ari yo mpamvu atakikwitayeho.
3. Ibiganiro asigaye agirana nawe ndetse nimyifatire birahinduka
Aha ngo uzasanga atakikuganiriza yitaye ku byo amatwi yawe akeneye kumva, usange akubwirana umushiha, usange yivugira abandi bantu utanazi, avuga ibintu bishya gusa ndetse wumva anagushimira abandi bagabo uburyo bita ku bagore babo n’ibindi bitakubaka. Uburyo avuga n’ibimenyetso akora bishobora kukubwira byinshi aho ashobora gutangira kukwima agaciro akagusuzugura, ibitekerezo byawe ukabona ntacyo bivuze kuri we.
4. Uburyo yakoraga akazi ke cyangwa se yatunganganyaga imirimo ye burahinduka
Uzasanga atangira kujya asaba imbabazi zo kuba hari ibintu bimwe na bimwe atatunganije ku gihe, aho ushobora gusanga aguha amafunguro isaha zarenze, wamubaza impamvu akagusubiza nta cyo yitayeho aho usanga ibintu byose asigaye abikora uko abyumva n’uko abishaka atitaye kuri wowe, aha rero ngo cunga neza kuko ngo ashobora kuba hari ibindi aba ahugiyemo bituma anibagirwa inshingano ze zo mu rugo. Rero ngo mu gihe bibaye akamenyero nta kindi aba yatangiye kuguca inyuma.
5. Imikoreshereze y’amafaranga n’ingendo biriyongera
Niba umugore wawe yatangiye kuguca inyuma uzasanga yatangiye kujya akoresha amafaranga menshi ku buryo budasobanutse akenera amakarita ya buri munsi yo guhamagara, yitaba telephone ubutitsa kandi agira gahunda zituma agenda utazi aho ziturutse, ba maso rero wowe mugabo kandi ngo umenye abo baba bakorana izo gahunda kuko ngo iyo bigeze aha urugo rwanyu ruba rubyina umutaho, mbega rwenda gusenyuka.
6. Uzasanga atakiba mu rugo ahora mu ngendo
Iki ngo ni ikimenyetso nyamukuru ushobora kureberaho ko umugore wawe aguca inyuma kuko ngo ubundi umutima w’abagore ubusanzwe uba ku ngo zabo; rero ngo nubona kumenya ibyakozwe neza n’ibyangiritse mu rugo nta cyo bikimubwiye, ndetse atishimira kuba mu rugo inshuro nyinshi ugasanga yigendeye, yanaza ntagire icyo yitaho ku byo mu rugo, ngo rwose biba byakomeye yumva atakishimiye kubana nawe kuko hari undi yerekejeho umutima kandi yumva ko ibyo mu rugo byapfa byakira nta kintu bikimubwiye na mba.
Bagabo rero, ngira ngo mwumvishe inama zinyuranye ndetse mwanamenye ibimenyetso mushobora gusuzumiraho ba mitima y’ingo zanyu byaba byagarurwa mu maguru mashya hakagira igikorwa hakiri kare.


c: text/html

text:
Nta muti wo kurangiza vuba ubaho mu buryo bwo kunywa ibinini cyangwa guterwa inshinge, cyangwa emwe kwivuza mu buryo ubwo ari bwo bwose hagendewe ku gufata imiti.
Ushobora kuba warabwiwe ko hari umuti cyangwa ukaba warasomye ko hari umuti…icyo nakubwira ni uko imiti yose wafata kugira ngo utandukane no kurangiza vuba, ntabwo izabikuvura. Ushobora kuzayifata ukaba wamara akanya mu gihe cy’ako kanya nyine wayifashe, ariko nta muti uzabona uzagufasha kutarangiza vuba burundu mu buzima bwawe bwose.
Banza umenye ibi:
Hagati ya 21 na 33% by’abagabo, bahura n’ikibazo cyo kurangiza vuba. Aba bose, kugeza uyu munsi nta muti wo kunywa cyangwa w’ubundi buryo ubwo ari bwo bwose warangiza iki kibazo mu buryo bwa burundu. Gusa, ntugire ubwoba ngo ugire ngo ntibishobora kurangira. Uburyo bushobora kurangiza iki kibazo ni uburyo bwo guhindura imikorere n’imitekerereze y’ubwonko ku bijyanye no gukora imibonano mpuzabitsina.
Itsinda ry’abashakashatsi ryari riyobowe na Pr. Pryor wo muri Kaminuza ya Minnesota, bashyize ahagaragara uburyo bwo gufata umuti bakoze, uwo muti ukaba wari ugenewe gufasha umuntu kutarangiza vuba, ariko abawukoresheje byagaragaye ko ugira icyo umumarira muri ako kanya yawukoresheje, ariko nyuma bigasubira. Ni ukuvuga ko byasaba ko ahora awukoresha kugira ngo ugire icyo umumarira. Ibi bikaba ari kimwe n’indi miti yose yageragejwe mu gufasha umuntu kutarangiza vuba. Iyo miti yose igira akamaro kuko wayikoresheje, ariko waba utayikoresheje ukisubirira ku kawe.
Kurangiza vuba si uburwayi, nubwo bidashimisha urundi ruhande
Ku bagabo 2,600 bakoreweho ubushakashatsi, hafi ya bose, uko ari 2,600 barangizaga mbere y’umunota umwe iyo bamaze kwinjiza igitsina cyabo mu gitsina gore (Pénétration). Baje guhabwa imiti itandukanye yakozwe kugira ngo irwanye kurangiza vuba, maze nyuma y’ibyumweru 12, ni ukuvuga nko mu mezi atatu (3), baza gusubira kureba icyo byatanze. Basanze, ikigereranyo cyo gutinda kurangiza kwabo, kiri ku munota 1,75 kugeza ku minota 3,32. Gusa nanone, iyi miti na yo nyine ikora ako kazi mu gihe uyikoresha ayifata, yayihagarika akisubirira ku ke. Ikindi kibi cyayo ni uko hari iyateye bamwe na bamwe mu bayikoresheje ibibazo bindi bitari byiza nko kugira isesemi, guhitwa, kuribwa umutwe…
Video Abakobwa Beza
Umuti Uvura Kurangiza Vuba
Nta muti wo kurangiza vuba ubaho mu buryo bwo kunywa ibinini cyangwa guterwa inshinge, cyangwa emwe kwivuza mu buryo ubwo ari bwo bwose hagendewe ku gufata imiti.
Labels: abagabo, imyororokere

robotstxt: allowed

filter: keep


text:
Imiryango 220 yo mu Mirenge ya Musha ,Mwulire na Munyiginya yo mu Karere ka Rwamagana intara y’iburasirazuba yahawe inkunga y’ibiribwa binyuranye n’ibikoresho by’isuku byo gufasha abakomeje kugirwaho ingaruka n’ingamba zafashwe mu guhangana n’icyorezo cya Coronavirus, inkunga ifite agaciro k’amafaranga asaga miliyoni 5 z’amafaranga y’u Rwanda ( 5.000.000 Frw) ku bufatanye na Campany ya Piran Rwanda Ltd ikora ubucukuzi bw’amabuye y’agaciro mu gace ka Musha.
Ubuyobozi bwa Company Piran Rwanda Ltd bushyikiriza ubuyobozi bw’umurenge wa murire inkunga
Bamwe mu baturage bo mu mirenge ya Musha mwurire na Munyiginya bagenewe inkunga na Company Piran Rwanda Ltd ikora ubucukuzi bw’amabuye y’agaciro bavuga ko bari babayeho nabi none bakaba bashimira ubuyobozi bwabagobotse.
Kamaraba utuye mu Mudugudu wa Kadasumbwa afite imyaka 72 y’amavuko avuga ko imibereho ye n’umwuzukuru we yari imeze nabi kubera kutabona ifunguro. Agira ati "Inzara yari imereye nabi kuko ubundi najyaga ngira ikibazo nkajya kureba abantu dusengana none nabo nta kazi bafite rwose twari turi mu buzima bubi ,mbese ndabashimiye”.
Banganabaseka ni umuturage wahawe inkunga atuye mu Kagali ka Ntunga afite umugore n’abana batatu yaje mu Karere ka Rwamagana aturutse I Musanze aje gukora akazi k ‘ubufundi kuri ubu kakaba karahagaze avuga ko we n’umuryango we bigeze no kuburara akaba ashima ababageneye inkunga. Agira ati "Ndishimye cyane kuko inzara yari itumereye nabi kubera ko nta kazi twari dufite ngo tubone icyo kurya kandi nta na mafaranga twari dufite ngo tujye guhaha kuva aho bibereye nari mburaye gatatu”.
Sematuro Lionnel ni umuyobozi wa Company ya Piran Rwanda Ltd avuga ko bazakomeza gutanga umusanzu wabo mu gufasha abaturage badafite amikoro yo kuba babona ibyo kurya muri ibi bihe turimo bikomeye byatewe n’icyorezo cya Coronavirus. agira ati “Turabizi neza ko hari benshi batuye muri bino bice batunzwe n’akazi ka buri munsi niba rero kahagaze ntabwo yabona ibimutunga niyo mpamvu tuzajya tureba uko dushoboye aho twakura kugira ngo dutange umusanzu turebe imiryango imerewe nabi tuyisangize ibyo twashoboye kubona”.
Umunyamabanga Nshingwabikorwa w’Umurenge wa Mwulire Rwagasana Jean Claude asaba abaturage batagifite imirimo muri iyi minsi kugana iy’ubuhinzi kugira ngo nabo bashobore kwifasha ati “Imirimo imwe n’imwe yarahagaze ariko hari imirimo ihari ubuhinzi ntibwahagaze kandi ni igihe cyiza cyo guhinga, umusaruro ukomoka k’ubuhinzi n’ubworozi twawongera ukazaziba cya cyuho igihe tutakoraga indi mirimo”.
Umunyamabanga Nshingwabikorwa w’Umurenge wa Mwulire ashyikirizwa inkunga nabafatanyabikorwa
Company ya Piran Rwanda Ltd yatangiye gukorera mu Rwanda mu mwaka wa 2014 aho mu Karere ka Rwamagana ikorera mu Mirenge ya Musha na Mwulire.


text:
Inyigisho yo ku wa 5, Icyumweru cya 5 Gisanzwe C
Amasomo : Intg 3,1-8 // Mk 7,31-37
Bavandimwe, ubuzima bwa muntu n’imiterere y’isi ni urusobe runyuranamo ibyiza n’ibibi, umugisha n’ibyago, ubuzima busagambye n’uburwayi n’ibindi byose bisobanurwa bigaruka ku ngaruka z’icyaha cy’abakurambere bacu cyangwa se n’izindi mpamvu Nyagasani wenyine yasobanura mu buryo bwuzuye. Tugiye kubigarukaho tuzirikana ikizwa ry’igipfamatwi kidedemanga ndetse n’icumura rya Adamu na Eva.
- Umushukanyi ni umuhanga mu guhindanya iby’Imana n’abantu
Turimo kuzirikana igitabo cy’Intangiriro kigaragaza uburyo ibiriho byaremwe n’Imana, icyaha mu bantu ndetse n’isezerano ry’uburyo bazakizwa n’Imana izigira umuntu. Mu kuzirikana ku icumura ry’ababyaye inyokomuntu, tubonamo ibimenyetso (nk’inzoka, ibiti, imbuto) n’imvugo nshamarenga y’inkomoko n’igisobanuro cy’icyaha bakoze. Iki cyaha abantu bamwe bagisobanura uko bashaka, n’ubuyobe butabuzemo, bagihuza n’ikigirwamanakazi cy’inzoka cyatanganga uburumbuke mu muco w’iburasirazuba bwo hagati maze bakagihuza n’imibonano mpuzabitsina. Hari abandi bibwira ko bagendera ku migezi ivugwa muri iyi nkuru y’iremwa ry’ibiriho maze bakagera muri Edeni (Intg 2,10-14) ngo bamenye neza imbuto zariwe cyangwa bakazihimba uko bashoboye. Gusesengura ibyo byose byaba ikiganiro kirekire tutinjiramo muri iyi nyigisho kuko bisaba kugaruka no gusobanura uko igitabo cy’Intangiriro kigaragaza iremwa rya muntu mu buryo bubiri (Intg 1, 27 ; 2,7.22) n’indi myumvire yashamikiyeho. Ariko hejuru y’ibyo byose, ni byiza kugendera ku bisobanuro bitandukanye bijyana n’ukwemera uko tubihabwa mu nyigisho zicukumbuye za Kiliziya.
Ikigaragara mu byanditswe bitagatifu ni uko ababyaye inyokomuntu bacumuye ndetse bakaba baracumujwe n’umushukanyi. Aho uyu mushukanyi akura ububi ndetse n’icyaha cye ntibigaragazwa mu buryo bweruye muri Bibiliya ariko ubwo bubi ntibuva ku Mana kuko ari Bwiza. Tubonamo gusa uburyo habaye intambara mu ijuru maze abamalayika babi bagasukwa ku isi (Iz 14, 12-15, Hish 12, 7-9) n’uburyo Sekibi ari umwanzi w’abantu n’Imana (Yobu 1,6-12 ; Yh 12,9 ; 20,2) ndetse n’uburyo ari Sekibi watumye urupfu ruza mu bantu (Ubuh 2,24) mu gihe Yezu Kristu yaje akabasubiza ubugingo buhoraho iteka. Hari n’abandi basobanura icyaha cy’abamalayika bigometse bagihuza n’iremwa ry’umuntu mw’ishusho n’imisurire y’Imana ariko akaza kuremanywa umubiri uvuye mu gitaka maze, nka roho nsa, abo bamalayika bakanga kuzagaragira umuntu ukozwe mu gitaka. Ibyo byose bisaba ibisobanuro birambuye tutabonera umwanya n’impapuro hano.
Reka twigarukire ku cyo iri jambo ry’Imana ritubwira. Ni uko icyaha cyakozwe gishingiye ku kwirengagiza nkana amasezerano, amabwiriza cyangwa amategeko umuntu yahawe n’Imana abitewe no kwikuza. Ariko umuntu abirengaho ngo abe nk’Imana nyamara ntacyo Imana itamuhaye imurema no mu misusire yayo. Sekibi rero ni gateranya kandi ni inyaryenge kuko amenya no kuzibiranya umuntu ku buryo umuntu abona ikintu cyari kibi gishashagirana kandi gikwiye gukorwa cyangwa kuvugwa. Byongeye ari uriya Nyiramuntu ari na Sekibi bose amagambo y’Uhoraho barayacuranguye maze umuntu agwa ubwa mpene yibona yambaye ubusa kuko yiyambuye imisusire y’ubutungane yaremanywe n’Imana. Umushukanyi yeretse Nyiramuntu ko Imana itabakunda, ko ndacyo itanga ndetse ifitiye ishyari umuntu n’urwikekwe nyamara ari yo yamuremye ikamugira n’umugenga w’ibindi biremwa. Umushukanyi aba ahereye ku nda cyangwa ibijyanye n’ibinezeza umubiri byose n’ibiwuramira avuga ngo « koko Imana yababujije kurya ku biti byose ». Mu gusobanura, Nyiramuntu yiyongereraho ko Imana yababujije no gukora ku giti cyo hagati mu busitani ngo badapfa. Aba bombi nta n’umwe wagaragaje ko byibura hari n’ibyo Uhoraho yabahaye kandi ko yabonaga bibadabagije. Nyuma y’impungege z’inda, iyo hiyongeyeho impirita yo gupfa, umuntu ata umutwe. Maze umushukanyi ahumurije Nyiramuntu ko atagipfuye ndetse ko no guhangayikishwa ko yahanwa n’Imana bivanwaho no gucumura no kuba inyaryenge, bituma byose bihindura isura : ngo amaso arahumuka nyamara mu by’ukuri yahumye ku mubiri, mu mutima no kuri roho maze akabona ikibi ari cyiza rwose. Aracumura maze acumuza na muntu maze birangira icyaha kiswe icya Adamu kuko ari we wahawe kutarya kuri icyo giti (Intg 2,16-17) ndetse umugabo akaba ari we wafatwaga nk’umutwe w’umubiri umwe asangiye n’umugore we. Bivuga ko Sekibi akoresha uburyo bwinshi ngo yigarurire abantu ku buryo yakoresha n’ibyo dukunda, abadukunda cyangwa ibyo dufite nk’impano. Ni ukuba maso no gusenga cyane.
- Nta nyungu n’ibyiza umuntu abonera mu bugomeramana
Akaga kakurikiye icumura ry’ababyaye inyokomuntu uko tuzabisobanurirwa mu nyigisho zizakurikiraho biragaragaza ko nta cyiza n’inyungu tubona twitandukanya n’Imana. Kuzirikana icyaha cyo kwikuza, kwifuza bikabije, inyota yo kwigwizaho ububasha n’ubushobozi no kwirinda gupfa, biri mu bibazo bihangayikisha umuntu wo mu bihe byose. Byagera mu bihe bishya tukabona uburyo koko ibitekerezo nyimikamuntu n’ibindi bishingiye ku ikoranabuhanga ndimburamuntu bigaragaza rwose uburyo bibangamiwe n’Imana ndetse n’inyigisho zirengera abantu bose. Imana igafatwa nk’umukeba wa muntu bityo bagasaba kuyituza mu kiliziya kandi bagashishikariza abantu no kutayisangayo ngo bayiyoboke ndetse n’uyiyobotse akamburwa ijambo ngo adahamya ukwemera kwe. Ariko amaherezo ingaruka zikarangira zitsikamiye umuntu n’isi kandi bimwe bitakigira igaruriro kuko ubuzima butagira kirazira n’indagagaciro bihamye burangira burindimuye abantu. Ibi byose bigahuma umuntu amaso cyangwa bikamuziba amatwi kubera kutanyurwa uko yaremwe, ibyo yahawe, ibyo yagezeho n’ibyo yishyikiraho maze agahora atewe agahinda n’ibyo atahawe, ibyo adafite n’ibyo atarageraho, ibyo atemerewe n’ibitamufitiye akamaro. Icyakora amahirwe ya muntu ni uko Imana ihora yiteguye kumugirira neza no kumukiza.
- Yezu akoreshya uburyo bwinshi mu gukiza abantu
Mu gihe Muntu na Nyiramuntu banze kumvira Uhoraho, Yezu Kristu yaje yumvira Se muri byose maze mu bigeragezo yahuye na byo mu butayu atsinda ibyo abakurambere batsindiwemo (Lk 4,1-13). Bityo aba Adamu mushya ukiza Adamu watsinzwe. Yezu rero, nk’umukiza w’abantu bose, uyu munsi arakiza igipfamatwi kidedemanga akoresheje ibimenyetso: ikiganza cye, amacandwe ye ndetse n’ijambo rizibura amatwi y’ubwenge, umutima n’ukwemera. Yezu azi ipfunwe umuntu aterwa no kugira ubusembwa n’ubumuga budutandukanya n’abandi. Turibuka neza ko imihango ya “Efata” (Zibuka) ikorerwa ku bigishwa bitegura batisimu ngo bazibuke bahugukire kumva no kumvira Imana, kumvira umutimana wabo mwiza ndetse no kumva abandi bazabagira inama zibubaka byuzuye. Koko byose Nyagasani yabikoze neza kandi n’ubu aracyabikora neza. Tumukomereho kandi dukomezanye mu kwemera nka bariya bantu bazaniye Yezu kiriya gipfamatwi gifite n’ubumuga bwo kutavuga neza. Amen.


text:
Amasomo n’imirimo y’ubumenyingiro biri gutera imbere mu Rwanda ndetse n’umubare w’abakobwa barimo, na wo uragenda uzamuka. Bamwe mu bakobwa bagana imyuga, ntibabura guhura n’imbogamizi zitandukanye, ariko bamwe barazirenga bagakomeza. Umwe muri bo ni Albertine, wemeza ko se yamubereye urugero rwiza, bituma agana umwuga w’ubwubatsi. N’ubwo bigitangira bitamworoheye kumvisha ababyeyi be iby’inzozi ze nshya, baje kumushyigikira, none ubu ari gusoza amashuri yisumbuye mu ishami ry’ubwubatsi.
Ni Nyampinga twahuriye na Albertine ku ishansiye (chantier), aho ari kwimenyereza ubwubatsi. Gukunda uyu mwuga ngo si ibya none kuko byatangiye akiri muto. “Papa ni umwubatsi; nabonaga yubaka nkumva ndabikunze, nkumva nange nazaba umwubatsi.” Uko Albertine yakomezaga kwiga, ngo ni ko inzozi zo kuba umwubatsi zakomeje gukura. Arangije uwa gatatu w’amashuri yisumbuye, yabonye ko igihe cyo kwiga umwuga akunda kigeze. Gusa ngo yagombaga kubanza kubimenyesha umubyeyi we. Ati: “Nkibwira papa ko nasabye kwiga ubwubatsi yarampakaniye, ambwira ko ibyiza ari ukwiga ibijyanye na mudasobwa.
” Ngo se yamusobanuriye ko ubu ikoranabuhanga ari ryo rigezweho, kandi ngo nta mukobwa wo kubaka kuko ari akazi gasaba imbaraga nyinshi. “Nahise ngambirira kuzamwereka ko ibyo nkunda mbishoboye.”Albertine avuga ko umunsi umwe se yari afite akazi, maze amusaba ko bajyana. Ngo baririranywe, akajya ahereza se icyo akeneye, yewe ngo akananyuzamo akubaka. Ngo akazi karangiye Albertine yabajije se uko yabonye yabyitwayemo, maze amubwira ko yishimiye akazi bakoranye. Bakigera mu rugo, se yahise amubwira ko amwemereye kwiga ubwubatsi. “Ntabwo nari kumwangira kuko yari amaze kunyereka ko abikunze kandi abishoboye.” Uyu ni se wa Albertine, wemeza ko umukobwa we yatumye ahindura imyumvire yahoranye ko hari ibyo abakobwa batabasha gukora.
Albertine yishimira ko umubano we na se warushijeho kuba mwiza, kuko basigaye bahuje umwuga. Ngo mu biruhuko, se ntamusiga ahubwo bajyana mu kazi, agashyira mu bikorwa ibyo yiga. Avuga ko ubu afite inzozi zo kuzongera ubumenyi akaba impuguke mu bwubatsi (ingénieur). Kugira ngo abigereho, ngo yiga ashyizeho umwete, agakunda gusubiranamo amasomo na bagenzi be, kandi agakunda kumva inama agirwa na se wamutanze mu mwuga.
Se wa Albertine ngo asaba ababyeyi guhindura imyumvire, bakumva ko abakobwa na bo bashoboye, ndetse bakajya babatega amatwi kenshi, bakumva ibitekerezo byabo. Ku rundi ruhande n’ubwo Albertine ahamya ko urugendo rutoroshye kubera imbogamizi ahura na zo nko kuba hari abatumva ko umukobwa yakwiga ubumenyingiro akabishobora, we yemeza ko igisubizo ari ukwerekana ko ubishoboye. Agira ati: “Burya amagambo ntahagije kugira ngo ugere ku cyo ushaka ahubwo urakora maze abatabyemera bakabibona.”


text:
Uko umuntu yagerageza kwigengesera kose hari ubwo bimushyikira agakora ikosa akaba ari yo mpamvu ari ngenzi kwiga uko twabana nabo dukundana nubwo ibyo byose byabaho.
Uko ikosa ryamera kose ibyo mwaba mwapfuye byose, igihe ukunda umuntu uba ugomba no kumugarukira igihe yakosheje.
Ntabwo ari ibintu byoroshye ariko birashoboka nk’uko inkuru yasohotse mu kinyamakuru elcrema cyandika inkuru z’urukundo n’imibanire ibigaragaza.
Iyi nkuru ntabwo ivuga ko ugukunda cyangwa uwo ukunda utazongera kumukorera amakosa ukundi, ahubwo iragaragaza ko nubwo byaba byabaye utagomba hari uburyo mwiyunga mugakomeza urugendo.
Kubanza kumenya amakosa yawe
Ntabwo umubano ushobora kugaruka igihe cyose utemera amakosa ndetse ngo uyasabire imbabazi.
Nubwo waba utakosheje ariko ukaba ushaka ko amakimbirane arangira, uba ugomba guca bugufi, ugasaba imbabazi kuko akenshi bitungura mugenzi wawe uba uzi ukuri ariko akaguma kwizima.
Niyo rero uteye intambwe zo gusaba imbabazi nk’uwakoze amakosa , mugenzi wawe arishima no kukubabarira bikamworohera
Gusaba imbabazi zitari iza nikize
Hari ubwo umuntu asaba imbabazi bya nikize, bitamuvuye ku mutima, ku buryo usanga asa n’uwikinira.
Ku bantu bakunda gusaba imbabazi biba bisaba ko wegera mugenzi wawe biguturutse ku mutima kandi rwose uciye bugufi.
Iyo uko witwaye mugusaba imbabazi bitagaragaza ikikuri ku mutima izo mbabazi ntacyo ziba zivuze.
Iyo usabye imbabazi bya nyirarureshwa biba biri kongera uburemere bw’ikosa ryakozwe aho kugira ngo umubano ugaruke ahubwo ukarushaho gusenyuka.
Kuganira ku ikosa ryakozwe
Abantu bamwe bavuga ko kugarura ibyashize nta kamaro igihe ikosa ryababariwe, ko biba ari ukuzura akaboze bikaba byakongera guteza umutima mubi.
Nyamara iyo muganiriye ku kibazo cyabayeho, biroroha no kukibagirwa burundu ntigihore kibukwa kurenza uko wagifungirana muri wowe.
Kuganira ku byabaye bituma ubifata nk’amateka mwanyuzemo aho kubigumana nk’urwibutso rubi.
Ugomba kwibagirwa
Kubabarira nyako kujyana no kwibagirwa, hari ubwo umuntu akubwira ngo yarakubabariye maze mwagira icyo mupfa akagarura amateka yose mwanyuzemo.
Uretse no kuba bigarura icyizere hagati yawe n’umukunzi wawe, biba ari na byiza kuri wowe kuko ntabwo ugomba kubika ako gahinda mu mutima wawe.
Niba umuntu asabye imbabazi, wimubabarira gusa ahubwo unanibagirwe kugira ngo ukomeze kugenda nta mubabaro.
Garagaza koko ko wahindutse
Guhinduka kwiza ni ukudasubira mu ikosa ryababariwe, nibyo bigaragaza ko atari ibintu wari wagambiriye ndetse ko wahaye agaciro imbabazi wahawe.
Ntabwo ubuzima bw’abakundana bukwiriye kubaho mu guhora basabana imbabazi aho kwishimira urukundo rwabo ngo batekereze ku bibateza imbere.
Guhinduka bigaragaza ko wifuza ko urukundo rwanyu rutera imbere aho guhora musenya mukongera mukubaka bityo bityo.


text:
Kirehe:Ikibazo cya toni zisaga 1000 z’umuceri zari zatatinze kugurwa cyabonewe umuti
Yanditswe na MANISHIMWE NOËL
Ubuyobozi bw’Akarere ka Kirehe mu Ntara y’Iburasirazuba buvuga ko bitarenze uku kwezi kwa Kanama 2018, ikibazo cy’umusaruro w’umuceri usaga toni 1000 zo muri Koperative y’abahinzi b’umuceri bo mu Kibaya cya Cyunuzi -COOPRIKI, zimaze amezi agera kuri abiri zitegereje kugurwa n’uruganda bafitanye amasezerano, kizaba cyakemutse.
Ni mu gihe bamwe mu bahinzi n’Ubuyobozi bwa Koperative COOPRIKI-Cyunuzi babwiye Imvaho Nshya ko kuba bararangije gusarura umuceri bejeje mu gihembwe k’ihinga cya 2018B mu kwezi kwa Kamena, uku kwezi kwa Kanama kukaba kugeze aha hakiri toni zisaga 1000 zitari zagurwa; byabateje igihombo.
Umwe mu bahinzi yagize ati “Twejeje umuceri umaze amezi 2 ku mbuga, rwiyemezamirimo adatwara umusaruro kandi byatugizeho ingaruka kuko nk’abantu bafite abanyeshuri nta bwo tubona amafaranga.
Kandi kutabona amafaranga ku gihe byaduteje ubukene, imifuka yamaze kwangirika, kandi n’ibiro byawo bigenda bigabanyuka kuko ugenda utakaza ubuhehere bwawo.”
Maniraguha Patrick, Umuyobozi wa Koperative COOPRIKI-Cyunuzi avuga ko igihe kigera ku mezi 2 cyageze, bategereje ko uruganda rwa Kirehe Rice bafitanye amasezerano yo kubagurira umusaruro; byatewe nuko ngo rwababwiraga ko rutari rwabona isoko ry’uwo muceri.
Ati “Uruganda tugurishaho rwatinze kutugurira, kuko umuceri twawusaruye mu kwezi kwa Gatandatu, none batangiye gupakira mu kwezi kwa Munani, urumva ko umuturage ntiyabura kugira ikibazo. Rwiyemezamiromo yagaragazaga ko yagize ikibazo k’isoko.
Icyakora aho batangiriye kutugurira ubu bamaze gupakira toni zigera kuri 960, mu gihe hari toni zisaga ibihumbi 2 zigomba gutwarwa.”
Nyiramubano Rosa, Umuyobozi w’Uruganda rwa Kirehe Rice rufitanye amasezerano na COOPRIKI-Cyunuzi yo kugura umusaruro wayo, avuga ko hashize ibyumweru 2 batangiye kugura umusaruro w’iyi Koperative, icyakora ngo gutinda kuwubagurira byatewe nuko habayeho gutinga gusinyana amasezerano ku mpande zombi.
Ati “Iki ni icyumweru cya gatatu dutangiye kugura umusaruro, kandi ni gahunda ikomeje. Gutinda kugura rero, byatewe nuko hari habayeho gutinda gusinyana amasezerano ku mpande zombi; ku ruganda, na Koperative.”
Nsengiyumva Jean Damascène, Umuyobozi w’Akarere ka Kirehe wungiriije ushinzwe ubukungu, avuga ko bagiye gukurikirana ikibazo cyo gutinda kugura umusaruro w’umuceri w’abahinzi kigakemuka vuba; ashingiye ku byo impande zombi zumvikanyeho.
Ati “Nta kibazo kinini gihari, ahubwo aho ikibazo kiri nuko hari gukoreshwa imbaraga nke mu gutunda umusaruro w’abahinzi. Icyakora ku ruganda banyemereye ko bagiye kubikosora.
Bazajya bishyura umuceri watunzwe buri wa 5 w’Icyumweru. Ubu bamaze kubishyura miliyoni 100, basigaje kubishyura 196 bazabishyura ku wa 5 w’iki cyumweru. Gusa abaturage turakomeza tubakurikiranire, kandi twumvikanye ko impande zombi zumvikana amasezerano zagiranye.”
COOPRIKI –Cyunuzi ni Koperative ihuriweho na bamwe mu bahinzi b’umuceri bo mu Turere twa Ngoma na Kirehe babarirwa mu bihumbi 3, bahinga umuceri ku buso busaga hegitari 460, ubu bakaba bageze ku rwego rwo kwezaho umusaruro usaga toni 2000 ku gihembwe kimwe k’ihinga.


text:
Kenshi iyo uvuze kwatura ibyaha benshi bumva itorero ry’Abapantekote , iyo uvuze kwicuza ibyaha mu mitwe ya benshi hazamo idini Gatorika. Gusa iyo utekereje usanga aya magambo yose ari amwe kandi asobanura kimwe. Sobanukirwa no kwatura ibyaha ndetse n’uko bikorwa nkuko bigiye kugarukwaho muri iyi nkuru.
Kwatura ni ibintu abantu benshi bakunze kwibazaho kandi ntibabyumve kimwe,cyane cyane usanga bikunda gukoreshwa n’abakirisitu bavuga ko bari gusaba Imana imbabazi ndetse abadakunze kwinjira mu bintu byo gusenga usanga nabo babyibazaho ariko ntibasobanukirwe ibyaribyo.
Ikinyamakuru isezerano cyagerageje kubashakira ubusobanuro bwo kwatura kugirango ababishidikanyaho babashe gusobanukirwa ibyari byo.
Nk’uko tubisanga mu Migani:28:13 haravuga hati “Uhisha ibicumuro bye ntazagubwa neza ariko ubyatura akabireka azababarirwa.”
Kwatura ni ikintu gikunze gukomerera abantu kuko bisaba kuba uciye bugufi mu mutima wawe ,ariko ugasanga abantu benshi bakunze kwihagararaho bakanga gusaba imbabazi, nyamara ibi ntibyagakwiye kuba ari ibintu bigoranye kuko bifasha abantu kubana n’Imana bigatuma nayo ibishimira.
Muri bibiliya tugenda tubonamo ingero z’abatubanjirije bagiye bakora ibyaha bakamenya ko babikoze bakatura( bagasaba mbabazi) ndetse bakababarirwa, nka Dawidi yasabye Imana imbabazi nyuma yo kuryamana n’umugore wa Uriya ndetse akicisha Uriya.
Dawidi yari afite ubushobozi bukomeye mu bintu byinshi, yari umwami, yari intwari kurugamba, yari umusizi akaba n’umucuranzi ariko ibyo byose ntibyamubujije gucabugufi ngo yature kubera ko ntiyishingikirizaga ubushobozi bwe ahubwo yishingikirizaga ku Mana ye.
Ni ryari Umuntu akwiye kwatura ibyaha?
Umuntu yatura iyo aribwo akimara gukizwa kuko aba amaze gusobanukirwa ko ibihembo by’ibyaha ari urupfu naho impano y’Imana akaba ari ubugingo buhoraho.
Ndetse akongera kwatura igihe cyose yongeye gukora icyaha kuko iyo umuntu akijijwe ntibiba bivuze ko avuye mu isi ngo abe atazongera gukora icyaha na rimwe.Iyo akoze icyaha aba agomba kwihutira kwihana.
Hari uburyo bune bwo kwaturamo ibyaha byawe.
1. Kwicuza: Iyo umuntu amaze gukora icyaha byanze bikunze umutima we umwemeza ko yagikoze cyane ku bantu basenga bagifite umwuka wera muri bo. Iyo umutima wawe wamaze kukwemeza amakosa ni byiza ko utekereza ukumva ko wakoze amakosa bikakubabaza ndetse ukagambirira ko utazongera.
2. Kwatura ibyaha: Niba umaze gukora icyaha umutima wawe ukabikwemeza ndetse ukicuza wumva ko utazongera, ukoresha ijwi ryawe uvuga ubwira Imana ibyaha byawe uyisaba imbabazi z’ibyo wakoze.
3. Gusaba imbabazi abo wahemukiye: Igihe uhemukiye umuntu waba ubishaka cyangwa utabishaka ni ngombwa ko ugomba gutekereza kubyo wakoze ndetse wakumva umutima wawe ukwemeza ko wakoreye umuntu amakosa ukihutira kumusaba imbabazi ubu ni uburyo bwiza bwo kwaturamo kandi ukumva ubohotse k’uwo wakoreye amakosa nawe akumva akubabariye.
Nk’uko Bibiliya ivuga Matayo:5:23-24”Nuko nujyana ituro ryawe ku gicaniro ukahibukira mwene so ko afite icyo mupfa usige ituro ryawe imbere y’igicaniro ubanze ugende wikiranure na mwene so.”
4.Kureka ibyaha : Niba wakoze ibyaha ukicuza mu mutima,ukatuza akanwa kawe usaba Imana imbabazi,ndetse waba wabikoreye umuntu nawe ukamusaba imbabazi, ikiba gikurikiyeho aba ari ukureka ibyo byaha ukihana ndetse ugaharanira kutazongera kubikora.
Ubu ni uburyo bwo kwatura wakoresha mugihe waguye mu byaha bwagufasha kubivamo.
Umunyamakuru wa Isezerano .com , guhera mu 2021 . Yize itangazamakuru n’itumanaho (Journalism and Communication ) muri Institut Catholique de Kabgayi .
Amaze Umwaka 1 , akora itangazamakuru.


text:
Esipanye
Esipanye cyangwa Hisipaniya (izina mu cyesipanyole: España cyangwa Reino de España) n’igihugu i Burayi. Umurwa mukuru w’Esipanye ni Madrid. Ururimi ruvugwa muri icyo gihugu ni cyesipanyole. Esipanye iherereye n'ibihugu by'Ubufaransa mu majyaruguru na Porutigali i burengerazuba n'inyanja ya Mediteraneya mu majyepfo n'i burasirazuba. Ifaranga rikoreshwa aho, nko mu bihugu byinshi by'i Burayi ni iyero (€). Ni igihugu gisurwa n'abakerarugendo benshi, cyane cyane i Malaga, Bariselone na Valencia. Esipanye ituwe n'abantu 47 007 367 birenga (2018), batuye kubuso bwa km²
505,990.


text:
Ndagijimana ufite imyaka 56, ni umwe mu buzukuru ba Rukara rwa Bishingwe wishe umuzungu Rupias wari uzwi ku izina rya Rugigana, akaba atuye mu Burera ahazwi nko mu Gahunga k’Abarashi.
Avuga ko igitekerezo cy’imishyikirano n’abo mu muryango wa Rugigana bakigize, bagambiriye kwimakaza umuco w’ubwiyunge n’ubworoherane.
Uwo mugabo ufite ubwanwa bwinshi wamenyekanye cyane mu itorero ry’igihugu (Urukerereza), aganira na Kigali Today, yagarutse ku mateka y’Abarashi bo kwa Sekuru, Rukara rwa Bishingwe, n’uko yishe Rugigana ahagana mu 1912.
Agira ati“ Iwacu ni mu Gahunga k’abarashi, ubundi batwita aba’ Black shooters’ kubera ko turi abarashi ntagereranywa, tukaba abuzukuru ba Rukara rwa Bishingwe.”
Ndagijimana avuga ko Rukara yabaye ingabo ikomeye i Bwami ku bwa Rwabugiri na Musinga.
Ati“ Rukara yari ingabo nkuru i Bwami, afite imitwe y’ingabo zirwanirira igihugu. Yayoboraga ingabo za Rwabugiri, ariko yanayoboye ikindi gice cy’ingabo za Musinga nubwo batakoranye igihe kinini kubera ko yahise apfa”.
Avuga ko Rukara ajya gushwana n’umuzungu Rupias (Rugigana) wabaga i Rwaza, ngo yaje mu Gahunga aje kuhashinga Kiliziya muri za 1911.
Rugigana ageze mu Gahunga k’Abarashi ngo yahise ahashinga ihema, maze yigira umucamanza.
Ndagijimana avuga ko icyo gihe abaturage bazaga ari benshi kumuregera akabacira imanza mu gihe muri icyo gihe ibirebana no guca imanza byabaga ari iby’Umwami gusa.
Intandaro yo kwica Rugigana ngo yatewe n’uko yarengereye akajya gushinga imbago mu masambu y’Abarashi (umuryango wa Rukara), agamije kubanyaga isambu igahabwa Abapadiri.
Ibyo ngo ntibyashimishije Rukara kuko yahise azirandura, nyuma abaturage bakiruka bagana kwa Rugigana wari utuye Nyabyungo bajya kumuregera Rukara.
Nyuma yo kurandura izo mbago, umuzungu ntiyabyihanganiye yatumije Rukara ngo amusobanurire aho ako gasuzuguro gashingiye.
Ndagijimana agira ati“Rukara aherekejwe na bene wabo bitabye Rugigana, basanga yariye karungu, asuhuza Rukara agira ati ‘ Yambu Rukara’. “
Iyo ndamutso Rukara ngo ntiyayumvise binamutera uburakari kuko yaketse ko Rugigana amututse ngo arakamburwa abana, nawe aramutuka, umuzungu aba akubise Rukara umutego, intambara itangira ityo.
Abifashijwemo n’abahungu be barimo Manuka (Kinukabagabo) na Rukiri, Rukara yahise yica Rugigana
Ahita ahungira ku mugabo witwa Ndungutse wari ikigomeke yarafashe agace ka Cyeru.
Abazungu bamenye ko Rukara yahungiye kwa Ndungutse boherezayo intasi, zimaze kumenya neza ko ari ho yahungiye batera kwa Ndungutse bahita bafata Rukara, akatirwa urwo gupfa, bajya kumunyonga.
Mbere y’urupfu rwa Rukara wishe umuzungu, yishe n’abandi babiri harimo n’umusirikare wari umurinze, aho yamushikuje inkota arayimutera ari ho havuye intahana batatu nk’uko bivugwa na Ndagijimana.
Ndagijimana avuga ko mu kwimakaza ubwiyunge, umuryango wa Rukara wifuje imishyikirano hagati yabo n’umuryango wa Padiri Rupias(Rugigana).
Ati“ Ubundi Rupias yari yavukaga mu Birwa bihuza Ubufaransa n’Ubudage, ariko yapfuye umuryango we ubarizwa mu Bufaransa, turifuza ko umuryango wacu wahura n’umuryango wo ku gisekuru cya Rupias tukaganira, tugashyikirana, tugasabana imbabazi muri make tukiyunga”.
Avuga ko icyo ubwiyunge bwabamarira ari ukwimakaza umuco wo kubana mu mahoro mu batuye isi, ndetse n’amateka akarushaho gusigasirwa, kuko nta bimenyetso ndangamateka bifatika biri mu Gahunga.
Ati“Ntacyo bidutwaye tutabikoze ngo tube twahura, ariko icyo twifuza ni ukwimakaza umuco wo gushyikirana kandi n’amateka akarushaho gusigasirwa, bakagera n’aho ibyo byabereye hakaba hashyirwa ikimenyetso ndangamateka”.
Avuga ko bifuza ko inzego za Leta zishinzwe umuco zabibafashamo, bakaba bahuza umuryango wa Rukara n’umuryango wa Rupias.
Ndagijimana kandi avuga ikibashimisha n’ikibababaza nk’umuryango ku bijyanye n’amateka ya Rukara rwa Bishingwe.
Ati“ Ikinshimisha ni ubutwari Rukara yagize bwo kurandura izo mbago, iyo atabikora tuba turi he? Nshimishwa kandi n’ibigwi bye by’ubutwari bwo kwanga agasuzuguro k’abazungu, tukababazwa n’uko tutamyenye aho yashyinguwe.
Tuzi ko yanyongewe hariya i Nyakiriba hubatse Gereza ya Ruhengeri, ariko ntitwamenye aho yashyinguwe, biratuzonga cyane”.
Ndagijimana avuga ko mu muryango wabo harimo Abasirikare atazi umubare ati“ Abasirikare barimo ariko ntabwo nzi umubare, ntabwo ndakora ibarura”.
Kugeza ubu, ngo abakomoka kuri Rukara rwa Bishingwe bakiriho bagera kuri 800.
Ibitekerezo ( 4 )
Gusaba Imbabazi ? Rukara ntacyo koze cyogusabirwa imbabazi , yakoze Icyo izo nyintwa bami batakoze and dukeneye urwibutsyo ruvuga kubutwari yakoze .
Gusaba Imbabazi ? Rukara ntacyo koze cyogusabirwa imbabazi , yakoze Icyo izo nyintwa bami batakoze and dukeneye urwibutsyo ruvuga kubutwari yakoze .
Njya Nshimishwa n’ubutwari bwa bamwe mu banyafurika kuko ba gashakabuhake ntibatubaniye. Gusa rwa Bishingwe, Rugamba,Alex k.. Bakoze byinshi.
Ikigaragara abanyafrika twubashye ba rugigana kuva kera iyo bitaba ibyo uretse rupias hari gupfa abandi benshi kuko ikigaragara aho baciye hose muri Afrika bararituye ntibishe gusa!
Buriya muri RDC bivugwa ko LÉOPOLD II yishe abagera kuri miliyoni 20 abandi benshi basigara barakaswe bimwe mu bice by’imibiri yabo!
Ibihano batangaga byari bikaze kuko uwibaga igi bamukataga amaboko cg uwirutse bakamukata amaguru!
Abasaza bacu barababajwe bikomeye naho uriya we aracinya inkoro ngo yibonere visa!


text:
"Ntaka nk’intashya cyangwa uruyongoyongo, nkaniha nk’inuma iguguza. Erega amaso yanjye yaheze hejuru! Nyagasani Uwiteka ndarengana, ndengera.” Yesaya 38:14
Iryo ni isengesho rya Hezekiya, tumwigireho gutabaza Imana
Ni kenshi dukenera ubufasha mu bihe bigoye ducamo, haba mu kubura ifunguro, icumbi, imyambaro, mu burwayi, haba mu KURENGANYWA.
Hari urenganywa n’abo mu muryango we, hari urenganywa mu kazi, hari urenganywa n’abayobozi be, hari urenganywa n’uwo bashakanye, hari urenganywa n’uwo bahuye batanaziranye rwose.
Kenshi ukunze kwibaza ngo NINDE WANDENGERA ? NINDE WAMFASHA muri ibi bintu mpuye nabyo?
Njye nasanze nta muntu unkunda kuruta umuremyi wanjye, nasanze Uwiteka atariwe UNDENGEYE, ngo AMFASHE, akoreshe abantu n’ibintu, ntawabishobora
2 Abami 6:26 – 27
Umugore atakira Umwami ngo amufashe byakomeye, nawe ati: "Uwiteka natakurengera, ibyo kukurengera ndabikurahe?" Nk’umukristo, niba ugize ikibazo cyagwa urenganye, banza ubibwire kristo Yesu mbere y’abantu, kuko YESU niwe MURENGEZI wawe, niwe uguha UBUFASHA NYABWO
Ntabaza ndagutabara, nkwereke ibikomeye biruhije utamenya. Yeremiya 33:3
Imana ntizarengera intore zayo ziyitakira ku manywa na nijoro? Izazirengera, ndetse cyane. Luka 18:7 – 8
Source: nkundagospel.wordpress.com
[email protected]


text:
ICYO BIBILIYA IBIVUGAHO
Imihangayiko
Imihangayiko irimo ibice bibiri. Hari imihangayiko ifite akamaro n’imihangayiko mibi. Bibiliya isobanura neza ibyo bice byombi.
Ese guhangayika ni bibi?
UKURI.
Guhangayika ni ukugira umutima utari hamwe kubera ibintu biguteye impungenge. Buri wese ashobora guhangayika bitewe n’uko iby’isi bihora bihindagurika.
ICYO BIBILIYA IBIVUGAHO.
Umwami Dawidi yaranditse ati “nzarwana intambara muri jye ngeze ryari, mfite agahinda mu mutima umunsi wose?” (Zaburi 13:2). Ni iki cyafashije Dawidi guhangana n’ibyo bibazo? Yasenze Imana ayibwira ibyari bimuri ku mutima byose, yizeye neza ko imukunda urukundo rudahemuka (Zaburi 13:5; 62:8). Imana idusaba kuyikoreza imitwaro yacu. Muri 1 Petero 5:7, hagira hati “muyikoreze imihangayiko yanyu yose kuko ibitaho.”
Icyakora hari icyo twakora kugira ngo imihangayiko itaturenga. Urugero, igihe Pawulo yari ‘ahangayikiye amatorero yose,’ yakoze uko ashoboye kugira ngo ahumurize abari bafite ibibazo kandi abatere inkunga (2 Abakorinto 11:28). Icyo gihe imihangayiko ye yagize akamaro kuko byatumye ahumuriza abandi. Natwe dushobora kubigenza dutyo. Kwigira ba ntibindeba byaba ari ukwirengagiza abandi no kutabitaho.—Imigani 17:17.
“Mutita ku nyungu zanyu bwite mwibanda gusa ku bibareba, ahubwo nanone mwite ku nyungu z’abandi.”
—Abafilipi 2:4.
Wakora iki mu gihe imihangayiko yakurenze?
UKURI.
Abantu bashobora guhangayika bitewe n’amakosa bigeze gukora, ibizaba mu gihe kizaza cyangwa amafaranga. *
ICYO BIBILIYA IBIVUGAHO.
Guhangayikishwa n’amakosa twigeze gukora. Hari abantu bo mu kinyejana cya mbere bari barahoze ari abasinzi, abanyazi, abasambanyi n’abajura mbere yo kuba Abakristo (1 Abakorinto 6:9-11). Aho kugira ngo bibande ku byahise, bahinduye imitekerereze maze bizera ko Imana yabababariye rwose. Muri Zaburi ya 130:4 hagira hati ‘[Imana] ibabarira by’ukuri, kugira ngo abantu bayitinye.”
Guhangayikishwa n’igihe kizaza. Yesu Kristo yaravuze ati “ntimugahangayikishwe n’iby’umunsi w’ejo, kuko umunsi w’ejo uzaba ufite imihangayiko yawo” (Matayo 6:25, 34). Yashakaga kuvuga iki? Yashakaga kuvuga ko twagombye kwibanda ku mihangayiko y’uyu munsi, aho kongeraho n’iy’ejo, kuko bishobora gutuma duhubuka cyangwa tugafata imyanzuro mibi. Nanone uzirikane ko ibyinshi mu biba biduhangayikishije amaherezo usanga bitari ngombwa.
Guhangayikishwa n’amafaranga. Hari umunyabwenge wasenze agira ati “ntumpe ubukene cyangwa ubukire” (Imigani 30:8). Yifuzaga kugira imibereho irangwa no kunyurwa kugira ngo yemerwe n’Imana. Mu Baheburayo 13:5 hagira hati “imibereho yanyu ntikarangwe no gukunda amafaranga, ahubwo mujye munyurwa n’ibyo mufite, kuko [Imana] yavuze iti ‘sinzagusiga rwose kandi sinzagutererana.’” Imana ntiyatererana abayiringira kandi babaho mu buzima buciriritse; ariko amafaranga yo ntiwayiringira.
“Sinigeze mbona umukiranutsi atereranwa burundu, cyangwa ngo urubyaro rwe rusabirize ibyokurya.”
—Zaburi 37:25.
Ese imihangayiko izashira?
ICYO ABANTU BABIVUGAHO.
Mu mwaka wa 2008 umunyamakuru witwa Harriet Green yaravuze ati “tugeze mu gihe cy’imihangayiko ikaze.” Mu mwaka wa 2014, Patrick O’Connor na we yaranditse ati “Abanyamerika barahangayitse cyane kuruta mbere hose.”
ICYO BIBILIYA IBIVUGAHO.
“Umutima usobetse amaganya uriheba, ariko ijambo ryiza rirawunezeza” (Imigani 12:25). “Ijambo ryiza” riboneka mu “butumwa bwiza bw’ubwami” (Matayo 24:14). Ubwo Bwami ni ubutegetsi bw’Imana buzakemura ibibazo byananiranye, ni ukuvuga imihangayiko n’ibiyitera harimo indwara n’urupfu. Bibiliya igira iti “[Imana] izahanagura amarira yose ku maso yabo, kandi urupfu ntiruzabaho ukundi, kandi kuboroga cyangwa gutaka cyangwa kubabara ntibizabaho ukundi. Ibya kera byavuyeho.” —Ibyahishuwe 21:4.
“Imana itanga ibyiringiro ibuzuzemo ibyishimo byose n’amahoro bitewe no kwizera kwanyu.”
—Abaroma 15:13.
^ par. 10 Mu gihe umuntu ahangayitse cyane ku buryo bimuviramo uburwayi, byaba byiza agiye kwa muganga. Igazeti ya Nimukanguke! ntiyamamaza uburyo ubwo ari bwo bwose bwo kwivuza cyangwa imiti runaka.


text:
Umnunyarwenya Rusine Patrick ni umwe mu baharawe cyane mu Rwanda,umaze kuba ikimenyabose abikesha impano ye idasanzwe mu gusetsa, ibizwi nka Comedy mu ndimi z’amahanga.
VIDEO: RUSINE ARATURITSE ARARIRA YIBUTSE IBYO MAMA WE YAMUKOREYE
Muri iyi minsi cyane kubakurikira urubuga rwa YouTube by’umwihariko abikundira cinema nyarwanda n’u Rwenya muri rusange, imikino ya Mugisha na Rusine nimwe muziharawe cyane mu Rwanda.
Mugisha na Rusine baharawe cyane mu Rwanda
Mugisha na Rusine abasinzi babiri bahorana udushya, bakomeje kwigarurira imitima ya benshi mu banyarwanda ndetse ntawashidikanya cyane ku mpano zaba bombi.
Mu kiganiro bakoreye kuri Televiziyo y’Igihugu, Mugisha na Rusine bongeye guhamya bashize amanga ko ari bamwe mu banyarwenya badashidikanywaho ku mpano n’ubushobozi byiyongeraho udushya twihariye mu gusetsa imbaga nyamwinshi.
Mugisha Emmanuel uzwi nka Clapton Kibonke na Rusine Patrick barakunzwe cyane
Abajijwe ku kibazo kijyanye n’umuryango we avukamo, Rusine Patrick yahise agira amarangamutima, kwifata biranga araturika ararira.
Byatangiye abazwa ku kibazo cy’Umuntu afatiraho ikitegererezo mu buzima busanzwe.
Ati" Mubuzima busanzwe umuntu mfatiraho ikitegererezo ni mama wange wantunze nta kintu afite(Amafaranga)"
Yakomeje avuga ko atazi uko byagenze gusa yaje gusanga abana na Mama we gusa. Ati" Mfite nk’umwaka umwe gusa naje kwisanga mbana na mama gusa, ntago nzi uko byagenze wenda twavuga ko ari nka bya bibazo by’ababyeyi bajya bagirana.Kuva icyo gihe nakuze mbona mama gusa"
Yakomeje avuga ko hari igihe Mama wabo yajyaga abura n’amafaranga yo kwishyura inzu babagamo ariko akigomwa ayo abonye yose akayamurihiriramo ishuli.
Abenshi bakunda ukuntu bakina bigize Abasinzi


text:
Benshi cyane bemera ko urukundo ari kamere kandi ko rubaho rukanaryoha kuri bamwe bikaba iby’iteka ryose naho ku bandi bikaba ari iby’igihe gitoya. Ku mpuguke mu buzima bw’ubwonko, Lucy Vincent, mu kiganiro yagiranye n’urubuga rwa interineti rwitwa psychologie.com, yemeza ko urukundo rwa kamere rutarenza imyaka itatu.
Mu mubano wa babiri buri wese akenera kundi icyo ataremanywe.
Nk’uko Lucy Vincent ,uzwi cyane ku nyandiko ku byerekeye na kamere y’ubwonko bwa muntu n’imikundire, yabitangarije psychologies.com, ubwonko bwa buri umwe bumwereka icyo adafite kandi acyeneye kugirango arusheho kubaho anezerewe.
Nk’umugabo, bumwereka cyane ko acyeneye umugore, aho bumwereka ko igitsina cye kitihagije gikeneye icyo bidasa. Si ku gitsina gusa kuko ubwonko bwereka buri umwe icyo abura mu rwego rw’imitekerereze n’imikorere.
Ngiyo impamvu usanga abagabo bakururwa n’utujwi dutuje twa gikobwa, uburanga, uruhu ruhehereye n’ibindi bidakunda kuboneka ku bagabo.
Umugore we usanga icyo yimirije imbere cyane ari umugabo uzabasha kumurengera mu rwego rwose rw’ubuzima. Aha usanga umugore ubwonko bumwereka cyane umugabo uzabasha kumufasha kubona icyo yifuza cyane cyane mu rwego rw’umutekano ariho usanga abagore cyane bakunda abagabo bafite ibituza kandi koko bibisore.
Usibye kurengerwa mu byerekeranye n’umutekano, Lucy Vincent atangaza ko burya umugore aba yifuza n’umugabo ufite ku butunzi, kuko aba acyeneye no kumenya ko atazahungabanywa n’ubucyene.
Icyifuzo kiba gituye ubwonko bwa buri umwe mu mibanire ya bombi, ni ukororoka. Ibi umugore ntiyabyishoboza ndetse n’umugabo nawe ni uko, nacyo ni kimwe mu byingenzi bituma ubwonko busunikira umuntu kubana na runaka.
Umugabo atandukanye n’umugore mu gutanga umusanzu wo kororoka
Umugabo ahorana ubushobozi bwo kubyara mu masohoro ye aho buri munsi aba afitemo miliyoni irenga y’intanga ngabo. Ibi bitandukanye cyane no ku mugore, aho umugore agira intanga ngore imwe buri kwezi.
Ibi bituma hagaragara itandukaniro cyane mu myiteguro yo kubyara no mu mibarire yo kubyara kuko buri umwe atandukanye n’undi mu bushobozi bwo kororoka.
Mu ibyara ry’umugore, umugabo atanga umusanzu umwe gusa wo gutera inda, mu gihe umugore ayisama, akayitwita(arera umwana munda) amezi icyenda yose kandi akazaba ari nawe uribwa n’ibise mu gihe cyo kubyara.
Ubwonko bw’umugabo butuma iteka ajijinganya niba koko umwana wavutse ari uwe
Nk’uko Lucky Vincent yakomeje abisobanurira urubuga psychologies.com, umugabo niyo yabyirengagiza burya ikibazo cyo kwibaza niba umwana ari uwe ntikibura kabone nubwo yaba abana n’umugore we neza.
Biri muri kamereye ariko cyane cyane bigatsindagirwa n’uko we yiyiziho ubushobozi asangiye n’abandi bagabo bwo kuba yatera inda kenshi kandi n’abandi bagabo nabo ari uko.
Nyuma yo kubyara, umugabo aba afite icyo yishyuza umugore n’umugore nawe afite icyo yishyuza umugabo.
Kuko umugore yamaze igihe kirekire afite umutwaro wo kurera intanga mpaka igihe cyo kuvuka kigeze, umugore mu gihe abyaye aba yishyuza umugabo ubushobozi bwo kumwitaho we n’umwana.
N’ubwo bigenda bihinduka umugore nawe abasha gukora akazi kose kandi akagira umutungo ku giti cye, acyenera ku mugabo ubushobozi bwo kumurengera no kumwitaho we n’umwana we kuko baba bagaragara nk’abanyantegenkeya.
Umugabo we icyo aba yishyuza umugore we ni ukumwitira ku mwana, kumumenyera isuku n’ibindi nkenerwa nko kugaburirwa n’ibindi. Ibi ntibikuraho ihame ry’ubwuzuzanye nubwo ariko ubwonko buba bubitegeka.
Nyuma y’uko umwana avuka, ubwonko bwemeza bombi ko umwana namara kubasha kugira icyo yikorera niyo cyaba gitoya umubano wa babiri uzaba utagikenewe
Nk’uko twatangiye tubivuga, Lucky Vincent yemeza ko ubwonko bubwiriza umuntu gukunda igihe cy’myaka itatu. Icyo ni igihe ise w’umwana aba yaramurengeye ndetse na nyina akamurera kandi akamwitaho.
Iyo umwana asigaye abasha kwihereza icyintu runaka, akagira icyo yahigika kimubangamiye, ubwonko bwa buri umwe mu babyeyi, butangira kwereka buri umwe ko bitakiri ngombwa cyane ko babiri bagumana kugirango babane barera uwo mwana.
Aho niho usanga umugore yihitiramo umwana umugabo akamwibagirwa cyangwa se ugasanga umugabo yifitiye ibindi ahugiyemo utamubaza ngo umugore bite. Akenshi ibyo biba iyo umwana amaze kugira imyaka itatu.
Wabigenza ute rero kugirango urukundo rurambe rurenze iyo myaka itatu
Ubwonko bwa muntu, bushobora kurushaho kwerekwa ko bukeneye umubanyi na nyuma y’iyo myaka. Aha twavuga cyane bitewe n’uburyo uwo mubanyi aba yigaragaza imbere y’uwo wamuhisemo babyaranye.
a)Imibonano mpuzabitsina
Imibonano mpuzabitsina ikozwe neza ku bashakanye ni rimwe mu banga rikomeye rituma buri umwe, ubwonko bumubwirako kubaho adafite uwo mubanyi we byamubera inzira y’umusaraba.
b) kuganira
ibiganiro biryoshye bituma ubwonko bw’umubanyi burushaho guha agaciro umukunzi bityo bukumvisha nyirabwo ko agiye kure y’uwo mukunzi we umuganiriza yazicwa n’irungu.
C) Guteteshanya
Iyo nayo ni ingingo ikomeye yemeza ubwonko ko bugomba kuguma kuri uwo mubanyi, dore ko akenshi benshi muri iyi si baba babona ari ntawe ubitayeho. Bityo rero hari ukwitayeho kandi abikwereka ntiwarota umwitesha.
d) Kumenya neza impamvu ukunda kandi wahisemo uwo
Benshi cyane barakunda ariko urukundo kugirango rube akaramata, ni ngombwa cyane kumenya neza ku buryo bwimbitse impamvu wahisemo uwo ukunda.
Nubwo urukundo ari impumyi, iyo utazi neza uwo ukunda n’impamvu umukunda, imibanire yanyu iba ishobora guhungabana mu gihe gitoya gishoboka.
Ni ingenzi rero kumenya ko urukundo atari iteka ibintu bisa nka za progaramu za mudasobwa aho ibintu bigenda gutya cyangwa kuriya. Nyuma y’iyo myaka itatu, birashoboka cyane gukomeza gutoza ubwonko bwa buri umwe ko kubana n’undi bikenewe kandi mukagenda murushaho kubaho mwishimye.


text:
Nibavuga korali Shalom uhite wumva korali ikunzwe cyane mu ndirimbo 'Nyabihanga', 'Nzirata umusaraba' n'izindi zitandukanye. Iyi korali yo muri ADEPR Nyarugenge iherutse gutangwaho urugero n'umuvugizi mukuru wa ADEPR Rev Karuranga nka korali iririmba ubwiza bw'Imana bukigaragariza abantu.
Shalom choir iri ku gasongero kariho amakorali akunzwe cyane mu gihugu by'umwihariko muri ADEPR. Ibi ubibonera ku bitaramo n'ibiterane yitabira yaba mu ntara ndetse no muri Kigali, kandi aha hose ikishimirwa bikomeye. Mu gitaramo 'Yadah live concert' cyateguwe na Holy Nation choir yo muri ADEPR Gatenga, cyabaye tariki 24 Werurwe 2019 muri Dove hotel, Shalom choir yarishimiwe cyane biba ngombwa ko aba baririmbyi basabwa gusubiramo indirimbo 'Nyabihanga' bari bamaze kuririmba ikishimirwa by'ikirenga dore ko na Holy Nation yahagurutse ikayisanga kuri stage bagafatanya kuyiririmba.
Abari muri iki gitaramo barizihiwe cyane
Umuvugizi mukuru w'itorero ADEPR ku rwego rw'igihugu, Rev Karuranga Ephrem ubwo yari arimo kwigisha ijambo ry'Imana mu gitaramo cya Holy Nation, yatanze urugero kuri Shalom choir ayivugaho amagambo akomeye. Yaje kuvuga n'abandi baririmbyi muri rusange, gusa abo yagarutseho cyane ndetse akaba ari nabo yahereyeho ni Shalom choir ikunzwe by'ikirenga mu ndirimbo 'Nzirata umusaraba', ni mu gihe kandi koko aba baririmbyi bari bamaze kugaragarizwa urukundo na benshi bitabiriye igitaramo cya Holy Nation dore ko bageze kuri stage iteraniro ryose rigahita rihaguruka rigafatanya nabo kuririmba.
Rev Karuranga Ephrem umuvugizi mukuru wa ADEPR yaragize ati: "Ni nde ufite uburenganzira bwo kutubaza ngo Imana yacu irihe kandi Shalom choir imaze kuririmba? (...) Ikigeragezo ni abatazi kuririmba" Aya magambo yayavuze nyuma yo gusoma icyanditswe cyera kiri muri Yobu 35:10 havuga ngo "Ariko ntawavuga ati Imana umuremyi wanjye iri he? Kandi ari yo iduha indirimbo mu ijoro" Ukurikije uburyo Shalom choir yishimiwe muri iki gitaramo, usanga rwose Rev Karuranga yaratanze urugero kuri iyi korali nyuma yo kunyurwa cyane n'imiririmbire y'aba baririmbyi b'i Nyarugenge iwabo wa korali Hoziyana.
Shalom choir iri mu makorali akunzwe cyane mu Rwanda,...hano bari bari mu ivugabutumwa mu karere ka Rusizi
Shalom choir yatanzweho urugero na Rev Karuranga Ephrem umuvugizi mukuru wa ADEPR, mu gihe gishize yari ifitanye ibibazo n'umudugudu wa ADEPR Nyarugenge ibarizwaho, gusa kuri ubu ikibazo cyamaze gukemuka mu buryo burambye nk'uko amakuru agera ku Inyarwanda.com abihamya. Icyo gihe iyi korali yashinjaga ADEPR Nyarugenge gushaka kuyisenya burundu, uyu mwuka mubi hagati ya ADEPR Nyarugenge n'iyi korali ubaka warashibutse ku gitaramo iyi korali yakoreye muri Kigali Convention Center. Iki kibazo cyaje kuremera kigera no kuri Rev Karuranga, gusa kuri ubu amakuru atugeraho ni uko aba baririmbyi babanye neza cyane n'ubuyobozi bw'aho babarizwa.
Rev Karuranga umuvugizi mukuru wa ADEPR
Agendeye ku Cyanditswe cyo muri Yobu 35: 10, Rev Karuranga yavuze ko 'nta muntu n'umwe ukwiriye kwibaza ibibazo binyuranye ku Mana kandi bigaragarira mu ndirimbo z'abaririmbyi'. Yabajije abaririmbyi bose muri rusange aho bakura indirimbo baririmba ati 'Izi ndirimbo muzikura he?' Yarakomeje ati 'Shalom, izi ndirimbo muzikura he? Muba muri mu isoko? Muzigura he? Yaje kongeraho ati "Si Imana izibaha mu ijoro?" Yatanze urugero kuri Miriyamu uvugwa muri Bibiliya waririmbye atarepese, asobanurira abantu ko Miriyamu yaririmbye indirimbo yahawe n'Imana mu ijoro, bityo asaba abaririmbyi guhanga bagendeye ku byo Imana yabakoreye n'ibyo yavuganye nabo ndetse bagahamya ko Yesu Kristo ari umukiza kandi ko yabakijije.
Korali Shalom mu gitaramo yatumiwemo na Holy Nation choir
Rev Karuranga Ephrem yasabye abari muri iki gitaramo gushaka Imana bakabwirana Zaburi n'ibindi bihimbano by'Umwuka bikubiyemo ubuhamya bw'ibyo Imana yabakoreye n'ibihamya Yesu Kristo. Ati: "Byaba ari akaga ugahaze aha nta buhamya ufite, byaba ari akaga uririmba uvuga kandi mu mutima bitakurimo" Yasabye abaririmbyi bose muri rusange gucunguza uburyo ubwete kuko iminsi ari mibi, abasaba kwirinda ingeso mbi zirimo ubusambanyi n'irari.
Rev Karuranga yatuye umugisha kuri Holy Nation choir yamutumiye ayisabira kujya iririmba abarwayi bagakira, imitima ya benshi igahembuka. Hejuru y'ibyo, Rev Karuranga yanitanze sheki y'ibanga, nk'inkunga izafasha iyi korali gukomeza ibikorwa byayo by'ivugabutumwa. Holy Nation choir yateguye iki gitaramo yashimiye byimazeyo Rev Karuranga kuba yarakiriye neza ubutumire bamuhaye. Iyi korali yatangaje ko ifite imishinga inyuranye yifuza kugeraho mu gihe kiri imbere aho yifuza gukorera ivugabutumwa mu nkambi z'impunzi, kugura kwasiteri ebyiri ndetse n'ibyuma bya muzika bigezweho.
Holy Nation choir mu gitaramo yari yatumiyemo Rev Karuranga
REBA HANO 'NZIRATA UMUSARABA' YA KORALI SHALOM


text:
Abantu benshi bazi ko iyo umubyeyi atwite kizira ko yakora imirimo ivunanye, abandi bakavuga ko niba umubyeyi amaze kumenya ko atwite akwiye kugabanya imirimo yakoraga ngo ntiyivunishe.
Hari ibintu byinshi cyane umubyeyi utwite ashobora gukora, bityo ubuzima bwe bugakomeza bukagubwa neza, cyane kuko umubiri we uba umaze kwakira umwana, kandi uwo mwana akaba agiye kumara igihe kitari gito mu nda y’uwo mubyeyi. Aha rero harimo n’imyitozo ngororamubiri.
Imwe mu myitozo umugore utwite yakora harimo koga mu mazi menshi (Piscine). Uyu mwitozo ngo ni mwiza cyane kuko ufasha umugongo, izenguruka ry’amaraso, umutima no mu mpinirangingo z’umuntu gukora neza no kugororokerwa. Muri icyo gihe uwo mwitozo ngororangingo wo kwoga iyo ukozwe, ngo bituma imbavu zimererwa neza. Ibi kandi ngo bituma umuntu agubwa neza kugeza mu gihe cyo kubyara, kuko bifasha mu ihumeka ndetse n’imikaya y’inda ikorohera neza aho agera igihe cyo kubyara imaze kumenyera.
Undi mwitozo ni uwo gufata akanya ugatembera n’amaguru. Ibi bikorwa mu gihe runaka umuntu yagennye. Aha bisaba ko umuntu akora uko ashoboye n’urugendo yabasha kugenda bitewe n’imbaraga afite. Ngo ibi byorohereza mu miterere (forme) n’izenguruka ry’amaraso.
Ahantu bishobora gutera ikibazo rero ngo ni nko kuba wagerageza gukora imyitozo ngororangingo igendanye no mu kiziba cy’inda, cyane cyane mu mpinangingo, ndetse no gukomeza imikaya umuntu akora imyitozo ya Abdomino. Uru rubuga ruvuga ko niba ukora imyitozo ngororamubiri yo mu rwego ruhanitse cyane nk’ikorwa n’amarushanwa akomeye, bikwiye ko ubihagarika ugasigarana imyitozo ikorohereza umubiri, bityo ubuzima bugakomeza bukagubwa neza.
Mu byo umugore utwite yakwigomwa, ngo ni nk’imirimo ivunanye cyane nko kwikorera imitwaro, kwicara ku ntebe idafite umufariso (umusego), kuba mu rusaku rwinshi no kurwegera n’ibindi byinshi byaguhungabanya hatirengagijwe n’umwana utwite.
Video Abakobwa Beza
Imyitozo Yakorwa n'Umugore Utwite
Abantu benshi bazi ko iyo umubyeyi atwite kizira ko yakora imirimo ivunanye, abandi bakavuga ko niba umubyeyi amaze kumenya ko atwite akwiye kugabanya imirimo yakoraga ngo ntiyivunishe.
Labels: abagore, umugore utwite